TŨTONYA KWĨANĨĨSYA WĨVĨTO WA KWĨTHEMBA ŨTHEUNĨ WA KĨ-MWĨĨ ATA?
Nĩtwoona kana mwĩkalĩle wa ũtheu wa kĩ-mwĩĩ nĩ nthembo na nĩ kĩmanyĩo kĩseo, na athembi, masista na mambulatha nĩmosaa wĩvĩto ũyũ mamũatĩĩe Yesũ ũla nĩwe mũtheu vyũ kĩ-mwĩĩ. Nĩ kana tũtonye kwĩanĩĩsya wĩvĩto ũyũ wa kwĩthemba kwĩkalaa twĩ atheu kĩ-mwĩĩ nĩ ũndũ waĩlu tũkamanya ũndũ we Yesũ waĩ mũtheu kĩ-mwĩĩ. Yesũ aĩ na ũtheu ũũ wa kĩ-mwĩĩ nũndũ we nĩ wausũĩtwe nĩ wendo wa Ĩthe Wake. “Nyie na Asa twĩ kĩndũ kĩmwe” (Yoa. 10:30), Yesũ nĩwaisye. Twaĩlĩtwe nĩ kusũwa nĩ wendo wa Ngai nĩ kana tũkwate vinya wa kwĩanĩĩsya wĩvĩto ũũ wa kwĩkalaa twĩ atheu kĩ-mwĩĩ. Twalea kusũwa nĩ wendo ũyũ wa Ngai, tũikethĩwa tũtonya kwĩanĩĩsya wĩvĩto ũũ wa nthembo ya kwĩkala twĩ atheu kĩ-mwĩĩ, nginya o yĩla ũkatusũa. Wĩto wa mwĩkalĩle wa kwĩthemba ũtheunĩ wa kĩ-mwĩĩ nĩ wĩto wa kĩ-ũngai. Tũisisya kĩ-mũndũ, mwĩkalĩle ũyũ wa kwĩthemba ũtheunĩ wa kĩ-mwĩĩ ndũtonyekana, ĩndĩ kwa ala mekũwenda, no nginya mavoye kwa vinya mũno nĩ kana mausũwe nĩ wendo wa Ngai. Kwĩw’aa wĩna mwanya mũthei ngoonĩ yaku ngalĩkonĩ ĩno ya wendo nĩ kũtonya kũkũetee ũvalũku.
Wĩanĩĩsyo kwa mwĩkalĩle wa ũtheu wa kĩ-mwĩĩ ũtonyekana tũ kwĩsĩla kwĩthemba mĩw’ĩlenĩ yitũ ya mawendi ma kĩ-mwĩĩ na kũleana na mũyo na motanu onthe ma kĩ-mwĩĩ. Nĩtũũsoma kuma valũanĩ wa mbee wa Mũtheu Vetelo atĩĩ:
Kwoou nũndũ Klĩsto athĩnie mwĩĩnĩ wake, nenyu o ta ũu ĩkalaai mwĩyũmbanĩtye kũthĩna o take, nũndũ ũla ũthĩnaa mwĩĩnĩ nũekanĩte na naĩ.
-1Vet.4:1
Ĩvinda ivĩtũkĩte, atheu amwe nĩmoonanasya kana kĩmanyĩo kĩĩ kĩkonanĩtye na alaika. Ĩndĩ ũu tiw’o nũndũ kwĩthemba kĩ-mwĩĩ ti kĩmanyĩo kya alaĩka; nũndũ kwoo kĩivo tondũ alaĩka mayĩthĩawa na mawendi ma kĩ-mwĩĩ. Ĩndĩ kwa andũ, mwĩkalĩle wa ũtheu wa kĩ-mwĩĩ nĩ kĩmanyĩo kya kwĩthemba nũndũ andũ onthe methĩawa na mawendi ma kĩ-mwĩĩ. Mũtheu Vaũlo atũvundĩasyaĩ, “Andũ onthe ala ma Klĩsto Yesũ nĩmoaĩte mĩĩ yoo, vamwe na mosũanĩo mayo mathũku na mawendi mayo.” (Aka. 5:24). Ũũ nĩ kwasya kana ala mekwenda kũatĩĩa Mwĩai Ngai kwa vakuvĩ, no nginya moae mĩĩ yoo vamwe na mosũanĩo mayo mathũku na mawendi mayo. O ĩngĩ,
Nũndũ wa tei mwingĩ ũla Ngai ũtwonetye, mwĩyumye inyw’ĩ ene ta nthembo yĩ thayũ, ntheu na ya kũmwendeesya Ngai. Ĩsu nĩyo nzĩa ĩla mbaĩlu yenyu ya kũmũthaitha Ngai. Mũikaatĩĩe mĩkalĩle ya andũ ma nthĩ ĩno, ĩndĩ ĩtĩkĩlyai Ngai amũalyũle ngoonĩ kwa kũmũtũnga eũ ilĩkonĩ syenyu. Nĩvo ĩndĩ mwĩĩthĩwa mũtonya kũmanya kĩla Ngai ũkwenda, nakyo nĩ kĩla kĩseo, kĩmwendeeasya na kyaĩlu.
-Alo.12:1-2
Kwĩthemba mwĩkalĩlenĩ wa ũtheu wa kĩ-mwĩĩ ti kĩndũ tũ kĩkĩtaa kũkĩa mũndũ. No nginya mũndũ akeyumya vyũ ũmwĩkalĩlenĩ. Kwĩthĩwa mũndũ nĩweevĩtie, kana nundu kikũndĩ kyake nĩkikũlasya ũtheu ũsu, kana o nũndũ anene make nĩ maũatĩĩaa, kĩĩ ti kĩndũ kya kũmatwĩkĩthya kana nĩ atheu kĩ-mwĩĩ. O ĩngĩ kĩĩ nĩ kĩmanyĩo kĩvĩtũkĩte kwĩthĩwa nũtonya kũmĩĩsya mawendi ma mwĩĩ nũndũ kĩthĩawa kĩkonanĩtye na mwĩkalo wa mũndũ ũsu we mwene. Mũndũ no ethĩwe ate mũtheu kĩ-mwĩĩ mesilyanĩ na kĩnthĩnĩ mwĩĩnĩ wake ate kwonany’a o na vanini. Yesũ nĩwasyaa kana mũndũ ũla ũsiasya mũndũ mũka na kũmwĩw’ĩa mũmeo, ngoonĩ ethĩawa alaalaa nake (Mat.5:28).
Mũtheu Vaũlo nake aasyaaĩ, “Nĩnĩvũaa mwĩĩ wakwa na kũũtw’ĩkĩthya ngombo yakwa, nĩ kana ndikese kwĩkw’a ũtee ĩtina wa kũtavya angĩ Ũvoo Mũseo” (1Ako.9:27). Nĩweesĩ nesa vyũ kana vate kwĩthemba vaitonyekana kwĩsa kũmũtany’a Mwĩai Ngai. “Tatai mwĩkale na mũuo na andũ onthe, na mũyĩkala na ũtheu wa ngoo, nũndũ vai mũndũ ũkamwona Mwĩai ate na w’o” (Aevl. 12:14). Ĩngĩ nĩ kana tũtonye kwĩanĩĩsya wĩvĩto ũũ wa kwĩthemba ũtheunĩ wa kĩ-mwĩĩ, no nginya twĩkalae tũisũania maũndũ ma ĩũlũ ĩtunĩ.
Sũanĩaai ĩũlũ wa maũndũ asu ma ĩtunĩ, na ti ala ma kũũ nthĩ. Nĩkwĩthĩwa inyw’ĩ nĩmwakwie, na thayũ wenyu yu ũvithĩtwe vamwe na Klĩsto nthĩnĩ wa Ngai (Ako.3:2-3). Ĩndĩ nũndũ Ngai ũla wamwĩtie nĩ mũtheu, o nenyu ĩthĩwai mwĩ atheu (1 Vet.1:15).